റാങ്ക് ലിസ്റ്റ് കാലാവധി നീട്ടാനാവില്ല ട്രൈബ്യൂണല് ഉത്തരവിനെതിരെ പി.എസ്.സി ഹൈക്കോടതിയില് തിരുവനന്തപുരം: കാലാവധി അവസാനിക്കുന്ന പി.എസ്.സി റാങ്ക് ലിസ്റ്റിന്റെ കാലാവധി നീട്ടില്ലെന്ന് മുഖ്യമന്ത്രി പിണറായി വിജയന് നിയമസഭയില് വ്യക്തമാക്കിയതിനു പിന്നാലെ എല്.ജി.എസ് റാങ്ക് ലിസ്റ്റ് കാലാവധി നീട്ടണമെന്ന അഡ്മിനിസ്ട്രേറ്റീവ് ട്രൈബ്യൂണല് ഉത്തരവിന് എതിരെ പി.എസ്.സി ഹൈക്കോടതിയില് ഹരജിയുമായെത്തി. റാങ്ക് പട്ടികയുടെ കാലാവധി നീട്ടുക പ്രായോഗികമല്ലെന്നാണ് പി.എസ്.സി ഹരജിയില് പറയുന്നത്. സെക്രട്ടേറിയറ്റിനു മുന്നില് വീണ്ടും സമരമുഖം തുറക്കുകയാണ് ഉദ്യോഗാര്ഥികള്. ഇതിനിടയിലാണ് പി.എസ്.സി ഹൈക്കോടതിയിലെത്തിയിരിക്കുന്നത്. റാങ്ക് ലിസ്റ്റ് നീട്ടാന് ഉചിതമായ കാരണം വേണം. പട്ടിക നീട്ടിയാല് പുതിയ ഉദ്യോഗാര്ഥികള്ക്ക് അവസരം നഷ്ടമാകുമെന്നും പിഎസ്.സി ഹരജിയില് ചൂണ്ടിക്കാട്ടുന്നു. പി.എസ്.സിയെ കരുവന്നൂര് സഹകരണബാങ്കിന്റെ നിലവാരത്തിലേക്ക് താഴ്ത്തരുതെന്നും അതിനെ പാര്ട്ടി സര്വിസ് കമ്മീഷനാക്കരുതെന്നും ഷാഫി പറമ്ബില് എംഎല്എ നിയമസഭയില് അഭിപ്രായപ്പെട്ടു. അഡ്മിനിസ്ട്രേറ്റീവ് ട്രിബ്യൂണല് വിധിക്കെതിരെ എന്തിനാണ് പി.എസ്.സി അപ്പീല് പോയത്. അതിന് എന്തിനാണ് സര്ക്കാര് പിന്തുണ നല്കുന്നത്. സര്ക്കാര് ഉദ്യോഗാര്ഥികളോട് പ്രതികാര നടപടി എടുക്കുകയാണ്. സര്ക്കാരിന് പിടിവാശിയാണെന്നും ഷാഫി ആരോപിച്ചു. പിഎസ്.സി റാങ്ക് ലിസ്റ്റിന്റെ കാലാവധി നീട്ടില്ലെന്ന് മുഖ്യമന്ത്രി പിണറായി വിജയന് സഭയില് അറിയിച്ചിരുന്നു. റാങ്ക് ലിസ്റ്റ് കാലാവധി ഒരു വര്ഷമാണെന്നും പുതിയ പട്ടിക വന്നില്ലെങ്കില് മൂന്ന് വര്ഷമെന്നാണ് കണക്കെന്നും മുഖ്യമന്ത്രി പറഞ്ഞു. മറ്റന്നാള് കാലാവധി അവസാനിക്കുന്ന ലിസ്റ്റുകളുടെ കാലാവധി മൂന്ന് വര്ഷം കഴിഞ്ഞതാണെന്നും മുഖ്യമന്ത്രി സഭയില് വ്യക്തമാക്കി.